Suomen hallituksen esitys uudeksi alkoholilaiksi toisi kaikki alle 5,5 prosenttiset alkoholijuomat vähittäiskaupan piiriin, kun nyt raja on 4,7 tilavuusprosentissa. Laki mahdollistaisi myös itsenäisten pienpanimoiden oluenmyynnin suoraan kuluttajille. Rajat ylittävä etämyynti sen sijaan kiellettäisiin nykyistä täsmällisemmin.

EU-käytännön mukaisesti Suomi on ilmoittanut EU:ta lakialoitteesta, jotta jäsenmaat voivat esittää siihen lausuntoja, Tähän mennessä on saatu Systembolagetin kommentti.

Ruotsin Alkoa vastaava Systembolaget katsoo (siirryt toiseen palveluun), että ehdotus on vastoin EU:n ja muiden Pohjoismaiden pyrkimystä vähentää alkoholin kulutusta.

THL:n tilaston mukaan alkoholijuomien kulutus pysyi viime vuonna samalla tasolla kuin vuonna 2015 eli 10,8 litrassa 100-prosenttista alkoholia.

Miksi otitte kantaa juuri suomalaiseen alkoholipolitiikkaan? Kannanoton ruotsalaiseen alkoholipolitiikkaan ymmärtäisi, mutta miksi suomalaiseen?

- Kyse on ennen kaikkea pohjoismaisesta alkoholipolitiikasta. Me olemme nähneet, että se vähentää alkoholihaittoja, ja tämä on nähty kansainvälisissä tutkimuksissa. On nähty, että vähittäiskauppamonopoli on hyvä keino vähentää haittoja, vastaa Systembolagetin tiedottaja Elina Yli-Torvi.

Toimitte Ruotsissa, mutta osallistutte nyt Suomen lainsäädännön käsittelyyn?

– Ennen kaikkea suojelemme pohjoismaista alkoholipolitiikan mallia. On tärkeä, että tässä kuullaan useita ääniä. Tässä on keskeistä vaalia kansanterveyttä.

Olette siis huolissanne suomalaisista?

– Niin kuin juuri sanoin kyse on pohjoismaisesta mallista. Tutkimus on osoittanut, että vähittäismyyntimonopoli on kaikkein tehokkain tapa vähentää alkoholihaittoja.

Suomalaistutkija: Systembolagetin kanta odotettu

Suomalaiset alkoholitutkijat komppaavat Alkoholisäätiön tutkimusjohtajan Tomi Lintosen mukaan Systembolagetin huolta.

– Systembolagetin vastaus oli odotettu: kun EU:n linja on ollut vähentää alkoholihaittoja, nyt kaavailtu uudistus sotii sitä vastaan. Koko tutkijakunta on sitä mieltä, että saatavuuden helpottaminen lisää kulutusta, sanoo Lintonen.